b'\n_START_ARTICLE_\nHeks\n_START_SECTION_\nAntropologi\n_START_PARAGRAPH_\nInden for antropologien bruger man begrebet heks om en kvinde, der anklages for at \xc3\xb8ve trolddom.\n_START_SECTION_\nOvertro\n_START_PARAGRAPH_\nHeksen er if\xc3\xb8lge \xc3\xa6ldgammel folkelig overtro en figur, som muligvis kan f\xc3\xb8res tilbage til stenalderen. Heksen repr\xc3\xa6senterer seksualiteten og den farlige erotiske tiltr\xc3\xa6kning. En mods\xc3\xa6tning til kristendommens kyskhed og \xc3\xa6rbarhed. _NEWLINE_I de gamle nordiske sagn red heksen p\xc3\xa5 en ulv, og med en slange som t\xc3\xb8mmer, og slangen accepterer at blive brugt fordi heksen har magt over potensen, og ulven accepterer at blive brugt om ridedyr, fordi heksen har magt over dyret i mennesket. _NEWLINE_Jordemoderen er ogs\xc3\xa5 en heks, som kan fremtrylle b\xc3\xb8rn ud af kvinders maver, eller lade mor og barn d\xc3\xb8.\n_START_SECTION_\nTegn p\xc3\xa5 hekseri\n_START_PARAGRAPH_\nTegnene p\xc3\xa5 at en person er blevet ramt af hekseri kan v\xc3\xa6re, at man er ramt af alvorlige uheld, man kan d\xc3\xb8 eller blive alvorlig syg (f.eks. lammelse eller blindhed).\n_START_SECTION_\nBeskyttelse mod hekseri\n_START_PARAGRAPH_\nHvis man vil undg\xc3\xa5 at blive ramt af hekseri kan man have en flaske med et bestemt indhold (tapa bata) begravet under sin d\xc3\xb8rt\xc3\xa6rskel, eller man kan have en speciel halsk\xc3\xa6de lavet af medicin (tatai), og en tredje ting er, at man kan lave en rituel vask med specielle urter._NEWLINE_Forestillinger om hekseri findes i de fleste kulturer, fordi det er en m\xc3\xa5de at forklare det uforklarelige p\xc3\xa5.\n_START_SECTION_\nHeksen p\xc3\xa5 St. Hans b\xc3\xa5let\n_START_PARAGRAPH_\nTil sankthans br\xc3\xa6ndes traditionelt en dukke, der forestiller en heks p\xc3\xa5 b\xc3\xa5let. Symbolsk sendes heksen eller det onde til Bloksbjerg.\n_START_SECTION_\nForbud mod hekseri\n_START_PARAGRAPH_\nMoseloven forbyder hekseri. De gejstlige kunne med udgangspunkt i Bibelen mene, at der var bel\xc3\xa6g for at dr\xc3\xa6be hekse. Eksempelvis 2. mosebog kap. 22 vers 17: En troldkvinde m\xc3\xa5 du ikke lade blive i live. Efter overgangen til kristendommen har hekseri v\xc3\xa6ret forbudt i Europas kristne lande. Straffen for hekseri er d\xc3\xb8den. I de katolske lande stod inkvisitionen for hekseforf\xc3\xb8lgelser. I protestantiske lande, som Danmark forfulgte staten hekse. Kong Christian IV var f.eks. meget nidk\xc3\xa6r i forf\xc3\xb8lgelsen af hekse._NEWLINE_Under hekseprocesserne i Europa var de anklagede ofte gamle, ensomme kvinder eller udst\xc3\xb8dte, men ogs\xc3\xa5 kristne pr\xc3\xa6ster har v\xc3\xa6ret anklaget for hekseri. Anklagerne har gerne lydt, at heksen har spist b\xc3\xb8rn, gjort dyrene p\xc3\xa5 en g\xc3\xa5rd syge, eller m\xc3\xa6nd impotente. Heksens egentlige kriminelle gerning har s\xc3\xa5ledes v\xc3\xa6ret at bringe ulykke og ufrugtbarhed. Oftest blev heksene ogs\xc3\xa5 beskyldt for perversiteter, hvilket dengang var en generel opfattelse af heksenes v\xc3\xa6rem\xc3\xa5de._NEWLINE_Man mist\xc3\xa6nkte hekse for at v\xc3\xa6re i pagt med Dj\xc3\xa6velen og kaste onde \xc3\xb8jne p\xc3\xa5 folk, s\xc3\xa5 h\xc3\xb8sten slog fejl, husdyr d\xc3\xb8de og sygdom spredte sig. If\xc3\xb8lge den romantiske overtro om hekse, var en af de mest kendte kvinder, der m\xc3\xa5tte lade livet p\xc3\xa5 b\xc3\xa5let, anklaget for at v\xc3\xa6re heks \xe2\x80\x93 Hun hed Jeanne d\'Arc._NEWLINE_N\xc3\xa5r man siger at hekse flyver p\xc3\xa5 koste, s\xc3\xa5 kommer det m\xc3\xa5ske af, beretninger om at heksene gik over markerne med en potent kost strittende op imellem benene. Heksenes kosteceremoni skulle \xc3\xb8ge markernes frugtbarhed, p\xc3\xa5stod Margaret Murray. Murrays hekseteori og brug af kilder er dog omdiskuteret. Murrays tanker om heksekulten p\xc3\xa5virkede okkultisten Aleister Crowley, da han skrev Wicca-ritualerne p\xc3\xa5 bestilling af den selvudn\xc3\xa6vte heksekonge Gerald Gardner.\n_START_SECTION_\nHeksejagt\n_START_PARAGRAPH_\nHekseforf\xc3\xb8lgelse eller forf\xc3\xb8lgelse af mennesker med speciel magisk magt eller evne har fundet sted i mange kulturer. I Europa i 1500-1700-tallet var der en opblomstring af antallet af forf\xc3\xb8lgelser, hvoraf de fleste fandt sted i det nordlige Europa. Man mener at ca. 10.000-100.000 mennesker blev anklaget for hekseri, hvoraf ca 50\xc2\xa0% fik d\xc3\xb8dsdommen. Selv b\xc3\xb8rn er blevet henrettet for hekseri._NEWLINE_I mods\xc3\xa6tning til den almindelige opfattelse var den katolske kirkes inkvisition ikke ude efter hekse, men derimod k\xc3\xa6ttere. Faktisk var det et dogme i lange perioder af den katolske kirke, at der ikke fandtes hekse. Jeanne d\'Arc blev br\xc3\xa6ndt som k\xc3\xa6tter \xe2\x80\x93 ikke som heks. Der var dog hekse, der blev br\xc3\xa6ndt af den katolske kirke i middelalderen og under den italienske ren\xc3\xa6ssance. Oftere var det dog en hob af mennesker, der greb til selvt\xc3\xa6gt. Der er gerne hysteri forbundet med heksejagt._NEWLINE_Den store heksejagt fandt alts\xc3\xa5 ikke sted under inkvisitionen eller den spanske inkvisition. Den store heksejagt fandt tv\xc3\xa6rtimod sted lige efter reformationen i de reformerte lande, hvor den katolske kirke ikke l\xc3\xa6ngere havde magt til at insistere p\xc3\xa5, at heksejagt var forkert \xe2\x80\x93 inklusive Danmark. Efter reformationen blev det sv\xc3\xa6rere for det almindelige menneske at forst\xc3\xa5 det d\xc3\xa5rlige der skete i livet. Martin Luther pr\xc3\xa6dikede jo, at alt hvad der skete for det enkelte menneske, havde Gud bestemt, for det syntes Gud var retf\xc3\xa6rdigt. Hvis ikke det var Guds v\xc3\xa6rk, var det en dj\xc3\xa6vels. Et menneske i ulykke(barnl\xc3\xb8shed, d\xc3\xa5rlig h\xc3\xb8st) kunne s\xc3\xa5ledes holde sin samvittighed ren ved at beskylde en dj\xc3\xa6vel, som kunne v\xc3\xa6re en heks, for sin ulykke. _NEWLINE_I 1602 offentliggjorde den tysk pr\xc3\xa6st Anton Praetorius bogen \xe2\x80\x9dGr\xc3\xbcndlicher Bericht von Zauberey und Zauberern\xe2\x80\x9d (Grundig gennemgang af hekseri og troldm\xc3\xa6nd) imod hekseillusioner og tortur.\n_START_SECTION_\nHeksepr\xc3\xb8ven\n_START_PARAGRAPH_\nMan kunne if\xc3\xb8lge overtroen altid teste, om en kvinde var heks, ved at binde hende n\xc3\xb8gen og smide hende i vandet fra en bro. Hvis hun kunne flyde s\xc3\xa5 var hun skyldig, og hvis hun sank og druknede, s\xc3\xa5 var hun uskyldig og kunne begraves i indviet jord og derved sikres en plads i paradiset. Det var vigtigt at \xc3\xa6rlige folk blev begravet i indviet jord; selve tabet af livet bet\xc3\xb8d ikke s\xc3\xa5 meget som det evige liv efter d\xc3\xb8den. Normalt vil kvinder kunne flyde, men med hovedet nedad og ende og l\xc3\xa5r opad.\n_START_SECTION_\nHeksejagt i Danmark\n_START_PARAGRAPH_\nHeksejagt i Danmark ansl\xc3\xa5s at have medf\xc3\xb8rt ca. 1.000 - 2.000 henrettelser. _NEWLINE_Den f\xc3\xb8rste kendte heks, der blev d\xc3\xb8mt til b\xc3\xa5let i Danmark, blev br\xc3\xa6ndt i Stege i 1540. _NEWLINE_I Ringk\xc3\xb8bing blev Gertrud Skomagers br\xc3\xa6ndt i 1556 p\xc3\xa5 trods af hendes st\xc3\xa6digt fastholdte uskyld, og da manden \xc3\xa5ret efter klagede til kongen blev vidnerne retsforfulgt og d\xc3\xb8mt til at betale erstatning til Gertruds familie._NEWLINE_Under hekseprocessen kaldet K\xc3\xb8ge Huskors (1608 \xe2\x80\x93 1612) blev mindst 15 hekse d\xc3\xb8mt til b\xc3\xa5let. Den officielt sidste d\xc3\xb8mte heks var Anne Palles, der blev henrettet den 4. april 1693. Af regnskaberne for henrettelsen fremg\xc3\xa5r, at hun blev halshugget, og liget derefter br\xc3\xa6ndt. _NEWLINE_Hekseb\xc3\xa5lene i Danmark fik for alvor fat i 1626, da Christian IV lavede en lov, som gjorde pagtskab med dj\xc3\xa6vlen samt magi selv i det godes tjeneste strafbart. Efter Christian IV\'s d\xc3\xb8d aftog heksejagten i Danmark, fordi en ny konge kom til magten._NEWLINE_Senere er der dog sket flere lynchninger af hekse i Danmark til helt op i 1800-tallet. En af de ber\xc3\xb8mteste heksesager var retssagen mod Maren Splids i Ribe Ret. Hun blev br\xc3\xa6ndt som heks den 9. november 1641._NEWLINE_Den sidste hekseproces i Danmark fandt sted p\xc3\xa5 \xc3\x86r\xc3\xb8 s\xc3\xa5 sent som i 1936. Carl Vilhelm Goldmann (1858-1939) fra Marstal blev anklaget for hekseri, men her fik Goldmann medhold i at der var tale om injurier.\n_START_SECTION_\nHeksejagt i Ribe\n_START_PARAGRAPH_\nI David Gr\xc3\xb8nlunds historiske efterretning om de i Ribe by for hekseri forfulgte og br\xc3\xa6ndte mennesker, beskrives indg\xc3\xa5ende retsgrundlaget for hekseprocesserne._NEWLINE_Hovedgrundlaget var de gamle landskabslove, i dette tilf\xc3\xa6lde Jyske Lovs 3. bog, 69. kapitel \'Om trolddom\', som blev indf\xc3\xb8jet engang i 1400-tallet og anvendtes indtil 1683, ved Danske Lovs indf\xc3\xb8relse:_NEWLINE_Hvis en mand beskylder en anden for, at han har forgjort noget, som tilh\xc3\xb8rer ham, med trolddom, og den sags\xc3\xb8gte ikke vedg\xc3\xa5r, men n\xc3\xa6gter det, og sags\xc3\xb8geren beediger sigtelsen imod ham, da skal den sags\xc3\xb8gte v\xc3\xa6rge sig med n\xc3\xa6vn i kirkesognet, s\xc3\xa5vel over for sags\xc3\xb8geren som over for biskoppen._NEWLINE_Straffen, som skulle bringes i anvendelse, n\xc3\xa6vntes ikke i loven, men if\xc3\xb8lge praksis begrundet i Bibelen blev den p\xc3\xa5g\xc3\xa6ldende d\xc3\xb8mt til d\xc3\xb8den p\xc3\xa5 b\xc3\xa5let. Bel\xc3\xa6g for d\xc3\xb8dsstraf fandtes bl.a. i 2. Mosebog 22.18:_NEWLINE_En troldkvinde m\xc3\xa5 du ikke lade leve._NEWLINE_Og br\xc3\xa6ndingen begrundedes i Johannesevangeliet 15.6, hvor Kristus siger:_NEWLINE_Om nogen ikke bliver i mig, han bliver udkastet som en gren og visner. Man sanker dem og kaster dem i ilden og de br\xc3\xa6ndes. _NEWLINE_Af betydning for trolddomssagernes behandling var is\xc3\xa6r nogle bestemmelser i to rigslove, eller \'recesser\', som st\xc3\xb8rre love kaldtes i 1500- og 1600-tallet. Den vigtigste reces i perioden var Christian 3.\'s koldingske reces af 1558, der til stadighed benyttedes i 1600-tallets retsbrug og simpelthen kaldtes \'recessen\'. Fra en tidligere reces af 1547 gentog den 2 bestemmelser af interesse i trolddomssager, artiklerne 18 og 19:_NEWLINE_Item skal ej heller nogen ud\xc3\xa6disk menneske eller nogle andre, som forvunden er for nogen u\xc3\xa6rlig sag, tyve, forr\xc3\xa6dere, troldkarle eller troldkvinder, st\xc3\xa5 til troende enten udi vidnesbyrd eller udi andre m\xc3\xa5der, hvad de ville sige eller vidne p\xc3\xa5 nogen._NEWLINE_Ingen skal pinligt forh\xc3\xb8res, f\xc3\xb8rend han er d\xc3\xb8mt. Item skal ingen pinligt forh\xc3\xb8res, uden denne er tilforn lovlig forvunden til d\xc3\xb8de for nogen ugerning._NEWLINE_Dette indebar, at en d\xc3\xb8mt troldkvindes anklager mod andre for hekseri, ikke m\xc3\xa5tte medf\xc3\xb8re retsforf\xc3\xb8lgning af de udlagte, og at det ikke var tilladt at pine tilst\xc3\xa5elser ud af den anklagede, f\xc3\xb8r dommen over vedkommende var faldet._NEWLINE_Den anden reces af betydning i trolddomssager er Frederik 2.\'s kalundborgske reces af 21. november 1576, artikel 8, som indebar, at alle trolddomssager der medf\xc3\xb8rte d\xc3\xb8dsdom, skulle indst\xc3\xa6vnes til landstinget, inden b\xc3\xa5lstraffen fuldbyrdedes. Bestemmelsen er undtagelsesfrit blevet overholdt i Ribe._NEWLINE_Men hvad trolddom egentlig var, defineredes f\xc3\xb8rst i Christian 4.\'s forordning af 12. oktober 1617 og gentoges i samme konges store reces af 27. februar 1643 i 2. bog, 28. kapitel. Heri defineres \'rette troldfolk\' som dem, \'som med dj\xc3\xa6vlen sig bebundet har eller med ham omg\xc3\xa5s\', og som brugte hemmelige kunster til \'trolddoms onde og ulykkelig idr\xc3\xa6t\'. Som hemmelige kunster henregnedes signen, manen, osv., noget man i dag vil betegne som overtro. Rette ud\xc3\xb8vere af troldfolks kunster skulle \'straffes p\xc3\xa5 deres halse uden al n\xc3\xa5de\'._NEWLINE_For den \'kloge\' mand eller kone, der ud\xc3\xb8vede de samme hemmelige kunster med form\xc3\xa5l at helbrede medmennesker eller disses kreaturer, blev straffen fortabelse af ejendom og landsforvisning. Den, der havde benyttet sig af en s\xc3\xa5dan persons kunster, skulle f\xc3\xb8rste gang skrifte offentligt i kirken og betale en stor b\xc3\xb8de, mens straffen i gentagelsestilf\xc3\xa6lde var den samme som for ud\xc3\xb8veren._NEWLINE_Forordningen indsk\xc3\xa6rpede endvidere alle \xc3\xb8vrighedspersoner, at de dem:_NEWLINE_angiver, tiltaler og straffe lader, s\xc3\xa5fremt de selv derfor ikke vil stande os til rette som de, s\xc3\xa5danne folks medvidere er og med dem samtykke.\n_START_SECTION_\nHeksejagt i nutiden\n_START_PARAGRAPH_\nI Europa omfatter retssystemerne ikke l\xc3\xa6ngere magi og overnaturlige f\xc3\xa6nomener, og officielle heksejagter h\xc3\xb8rer nu fortiden til. Hekse forf\xc3\xb8lges og jages dog stadig den dag i dag andre steder i verden, blandt andet i Afrika, hvor troen p\xc3\xa5 magi og frygten for hekse er stor i mange samfund._NEWLINE_I 2008 blev 11 mennesker br\xc3\xa6ndt til d\xc3\xb8de i Kisii-distriktet i det vestlige Kenya af en rasende flok, der mist\xc3\xa6nkte de 11 for hekseri. I Tanzania er troen p\xc3\xa5 magi og frygten for hekse meget udbredt, og 93% af befolkningen tror p\xc3\xa5 magi. P\xc3\xa5 grund af l\xc3\xa6gemangel og fattigdom, er mere end halvdelen af landets befolkning afh\xc3\xa6ngige af heksedoktorer i forbindelse med sygdom og skader. Heksedoktorerne spiller derfor en vigtig rolle i Tanzania og mere end 100.000 er registreret i landets offentlige sundhedssystem. Frygten for heksene er dog ikke baseret p\xc3\xa5 deres healing og almindelige magi, men mere p\xc3\xa5 nogle heksedoktorers til tider grufulde og drabelige ritualer, som kan involvere bortf\xc3\xb8relser, leml\xc3\xa6stelser og bestialske drab. Kropsdele fra mennesker bruges i nogle ritualer eller som magiske amuletter, og is\xc3\xa6r Tanzania\'s albinoer er ofre i den sammenh\xc3\xa6ng. I 2017 greb en heksejagt om sig i Tanzania og n\xc3\xa6sten 500 mennesker blev dr\xc3\xa6bt af vrede grupper som beskyldte dem for hekseri. Det ansl\xc3\xa5s at flere tusinder er blevet dr\xc3\xa6bt for hekseri i det ny \xc3\xa5rtusinde, prim\xc3\xa6rt \xc3\xa6ldre kvinder._NEWLINE_I Saudi-Arabien er frygten for hekseri udbredt og b\xc3\xa5de hekseri og blasfemi kan straffes med d\xc3\xb8den. Kongestaten har oprettet en anti-hekse enhed indenfor politiet i 2009, samt en telefon hot-line hvor man kan ringe ind og anmelde andre for hekseri. I 2012 blev i alt 215 personer arresteret for at ud\xc3\xb8ve trolddom. I Islam, og Saudi-Arabien, opfattes astrologi og sp\xc3\xa5domskunst ogs\xc3\xa5 som u-islamisk, og i samme kategori som hekseri. Straffen varierer lige fra f\xc3\xa6ngsling, piskeslag og tortur til offentlig halshugning. I 2007 blev en (mandlig) apoteker fra \xc3\x86gypten halshugget i Saudi-Arabien for en kombination af hekseri, blasfemi og seksuelt samkvem med en gift kvinde. I 2011 blev en migrant fra Sudan halshugget p\xc3\xa5 en offentlig plads, d\xc3\xb8mt for hekseri. En politibetjent fra det religi\xc3\xb8se politi (Mutawa\xe2\x80\x99een) havde lokket ham til at ud\xc3\xb8ve hekseri. Samme \xc3\xa5r blev en saudisk kvinde halshugget, d\xc3\xb8mt for at ud\xc3\xb8ve hekseri, kvaksalveri og salg af trylleformularer. Fremmedarbejdere er oftest dem som arresteres for hekseri i Saudi Arabien, ikke mindst afrikanere, hvis kultur indeholder megen overtro og magiske ritualer, eller bare opfattes som meget fremmedartet for saudisk kultur. Troen p\xc3\xa5 magi og kriminaliseringen af hekseri, er muligvis liges\xc3\xa5 udbredt i de andre Golf-stater, men de andre lande er meget mindre og den ortodokse wahhabisme i Saudi-Arabien sl\xc3\xa5r ekstra h\xc3\xa5rdt ned p\xc3\xa5 det og v\xc3\xa6kker derfor mere opsigt._NEWLINE_I Indonesien er overtro og magisk t\xc3\xa6nkning ogs\xc3\xa5 meget udbredt, nogle steder mere end andre. Dukun hedder de indonesiske hekse og de kan b\xc3\xa5de v\xc3\xa6re m\xc3\xa6nd og kvinder som assisterer med healing, velsignelser, sp\xc3\xa5domme og meget andet i dagligdagen. Frygten for sort magi og hekseri er ogs\xc3\xa5 stor blandt befolkningen og st\xc3\xb8rre heksejagte har fundet sted i nyere tid, de mest opsigtsv\xc3\xa6kkende kort efter pr\xc3\xa6sident Suhartos fald i 1998. Samme \xc3\xa5r dr\xc3\xa6bte vrede lokale 100 p\xc3\xa5st\xc3\xa5ede hekse i Banyuwangi-provinsen i \xc3\x98st Java, og 150 blev dr\xc3\xa6bt i 1999 i Vest Java. I \xc3\xa5r 2000 tog hekseforf\xc3\xb8lgelserne igen til og i alt 100 mennesker blev dr\xc3\xa6bt det \xc3\xa5r af opildnede lokale. Store heksejagte er stilnet af, men sporadiske hekse-drab rapporteres stadigv\xc3\xa6k ret ofte. I 2012 blev en mand og et \xc3\xa6ldre par dr\xc3\xa6bt i Aceh-provinsen. Det er noget uklart om alle heksejagtene er baseret p\xc3\xa5 egentlig overtro, mange startes muligvis af svindlere som vil stj\xc3\xa6le eller overtage andres ejendom. Indonesisk lovgivning indeholder ikke bestemmelser omkring magi eller overnaturlige handlinger, men det har v\xc3\xa6ret p\xc3\xa5 tale siden 1981 at kriminalisere hekse._NEWLINE_Med globaliseringen, har store befolkningsgrupper bosat sig langt fra deres oprindelseslande. Nogle af disse grupper holder fast i deres traditionelle levevis og tankegang, og det har i flere tilf\xc3\xa6lde gen-introduceret troen p\xc3\xa5 magi, frygten for hekse, og endda mindre heksejagte til Europa og den vestlige verden. Som eksempler kan n\xc3\xa6vnes indvandringsgrupper fra Caribien og Afrika til byer som London og New York. I 00\'erne har det britiske politi efterforsket 81 sager om rituel mishandling af b\xc3\xb8rn (beskyldt for at v\xc3\xa6re hekse) i afrikanske milj\xc3\xb8er i London og de mener tendensen er stigende. I 2010 blev en 15-\xc3\xa5rig dreng dr\xc3\xa6bt af sin s\xc3\xb8ster og hendes k\xc3\xa6reste i East London fordi de mente han var besat af onde \xc3\xa5nder, efter han havde tisset i sengen. I New York har der v\xc3\xa6ret flere drabssager relateret til frygten for voodoo indenfor de Caribiske milj\xc3\xb8er i byen.\n_START_SECTION_\nBibelen\n_START_PARAGRAPH_\nIf\xc3\xb8lge Moseloven m\xc3\xa5 hekse, sp\xc3\xa5m\xc3\xa6nd og troldm\xc3\xa6nd ikke findes i Israels folk. Trods dette forbud benytter en r\xc3\xa6kke bibelske figurer magi og sp\xc3\xa5dom. Historien om Saul og heksen fra Endor er et eksempel p\xc3\xa5 dette. Heksen fremmanede genf\xc3\xa6rdet af en profeten Samuel (Samuel 1.28.3 ff.).\n_START_SECTION_\nEventyr\n_START_PARAGRAPH_\nHeksen optr\xc3\xa6der i mange historier og eventyr, f.eks. i Hans og Grete, hvor hun er en grim (ond) gammel kone, der spiser de b\xc3\xb8rn, som for\xc3\xa6ldrene s\xc3\xa6tter ud i skoven, og hun bor i et forhekset hus. I mange tilf\xc3\xa6lde har hun en medsammensvoren i form af et dyr, oftest en sort kat. Heksen har magiske evner, hun kan trylle og er oftest ond. I andre historier optr\xc3\xa6der heksen dog som en smuk kvinde, f.eks. i Snehvide, men hun er stadig ond.\n_START_SECTION_\nFantasy\n_START_PARAGRAPH_\nDer optr\xc3\xa6der ogs\xc3\xa5 hekse i fantasy genren, s\xc3\xa5som Narnia og Harry Potter.\n_START_SECTION_\nKulturers opfattelse af hekse\n_START_PARAGRAPH_\nHekseri er opfattet p\xc3\xa5 mange forskellige m\xc3\xa5der, da der findes forskellige m\xc3\xa5der at forhekse folk p\xc3\xa5 inden for forskellige kulturer.\n_START_SECTION_\nMaronerkulturen\n_START_PARAGRAPH_\nEt eksempel p\xc3\xa5 nutidig hekseri kan v\xc3\xa6re i maronernes kultur. Hos Maronerne kaldes hekseri for \'Wisi\', og kun kvinder kan v\xc3\xa6re hekse. De ud\xc3\xb8ver hekseri pga. jalousi, misundelse og h\xc3\xa6vn, men sommetider ogs\xc3\xa5 fordi de er onde af natur (de har et "ondt hjerte")._NEWLINE_N\xc3\xa5r de skal ramme folk med deres hekseri, g\xc3\xb8r de det ved f.eks. voodoo, forgiftning af mad og drikke, jord fra begravelsessteder (da jord derfra betragtes som \'farligt\' i denne kultur). _NEWLINE_Den eneste m\xc3\xa5de at komme af med heksen p\xc3\xa5 var f\xc3\xb8rhen at henrette ham eller hende. Nu fors\xc3\xb8ger man at rede heksen ved at adskille heks fra menneske, men heksen kan ogs\xc3\xa5 betale sig fra sin \'forbrydelse\' med rom (Rom betragtes som noget meget kostbart for Maronerne.).\n_START_SECTION_\nRisiko og konsekvens\n_START_PARAGRAPH_\nDer er ogs\xc3\xa5 en risiko for heksen ved at ud\xc3\xb8ve sin heksekunst. Hekseriet kan sl\xc3\xa5 tilbage eller kan blive opdaget, hvor heksens hensigt mod en anden bliver vendt mod heksen selv. Heksen kan ogs\xc3\xa5 miste kontrol over en \xc3\xa5nd, som heksen kan have tilkaldt for at f\xc3\xa5 h\xc3\xa6vn over en anden. Heksen kan ogs\xc3\xa5 blive straffet af en guddommelig kraft.\n_START_SECTION_\nKritik af tesen om heksekultens fortsatte eksistens\n_START_PARAGRAPH_\nDer er intet seri\xc3\xb8st historisk bel\xc3\xa6g for, at der op gennem tiderne har v\xc3\xa6ret en fortsat sammenh\xc3\xa6ngende eksistens af heksekulter. Faktisk har en s\xc3\xa5dan sammensv\xc3\xa6rgelse kun v\xc3\xa6ret opfundet for at skabe frygt og r\xc3\xa6dsel. Men man kan finde vidnesbyrd op gennem historien p\xc3\xa5 mennesker, der er blevet uskyldigt d\xc3\xb8mt for at ud\xc3\xb8ve trolddom.\n_START_SECTION_\nHekse i nutiden\n_START_PARAGRAPH_\nOfte anf\xc3\xb8res det, at hekseri ikke er noget, man kan tro p\xc3\xa5 i moderne tider. Ikke desto mindre er der et tiltagende antal mennesker i Vesten, der h\xc3\xa6vder at praktisere heksekunst. En heks kan b\xc3\xa5de v\xc3\xa6re en mand og kvinde, men det er stadig flest kvinder der erkl\xc3\xa6rer sig som hekse hvor m\xc3\xa6ndende mere kalder sig magikere eller troldm\xc3\xa6nd. Mange hekse bekender sig til hedenske traditioner, men der er ogs\xc3\xa5 dem som slet ikke tilh\xc3\xb8rer nogen religion._NEWLINE_Troen p\xc3\xa5 magi og hekseri er den dag i dag stadig meget udbredt, hvis man ser p\xc3\xa5 verden som helhed. I Europa er det is\xc3\xa6r p\xc3\xa5 Balkan og i Rusland at troen p\xc3\xa5 magi er st\xc3\xa6rk i befolkningen.'